Neuvoston päätöslauselma, annettu 21 päivänä tammikuuta 2002, "Kulttuuri ja tiedon yhteiskunta"



Virallinen lehti nro C 032 , 05/02/2002 s. 0001 - 0001



Neuvoston päätöslauselma, annettu 21 päivänä tammikuuta 2002, "Kulttuuri ja tiedon yhteiskunta" (2002/C 32/01) EUROOPAN UNIONIN NEUVOSTO, joka 1. TOTEAA, että kulttuuri on olennainen osa tiedon yhteiskuntaa, 2. TOTEAA, että kulttuuri on tärkeä keino, jolla edistetään erilaisten ajatusten ja identiteettien keskinäistä kunnioittamista ja ymmärtämistä, ja että tätä keskinäistä ymmärtämistä voidaan kehittää entistä enemmän helpottamalla informaation saantia digitaalisten hankkeiden avulla, 3. PALAUTTAA MIELEEN, että Lissabonissa 23 ja 24 päivänä maaliskuuta 2000 kokoontuneen Eurooppa-neuvoston mukaan uusien tavaroiden ja palvelujen vauhdittama tietoon perustuvaan digitaaliseen talouteen siirtyminen on tärkeä keino edistää kasvua, kilpailukykyä ja uusien työpaikkojen luomista ja että sisältöteollisuus luo lisäarvoa hyödyntämällä ja verkottamalla Euroopan kulttuurista moninaisuutta, 4. ON TYYTYVÄINEN saman Eurooppa-neuvoston jäsenmaille antamaan kehotukseen toimia niin, että kaikilla Euroopan unionin kansalaisilla on informaation ja tiedon yhteiskunnassa elämistä ja työskentelemistä varten tarvittavat taidot eikä kukaan ole vailla mahdollisuutta päästä Internetiin ja multimediaresursseihin, 5. ILMAISEE TYYTYVÄISYYTENSÄ niihin eurooppalaisiin aloitteisiin, joita on toteutettu tällä alalla ja erityisesti eEurope-toimintasuunnitelman yhteydessä, 6. TOTEAA, että olisi edistettävä informaatiotekniikkojen hallitsemiseen tähtääviä koulutusohjelmia ja -aloitteita, 7. TOTEAA, että olisi hyödynnettävä mahdollisimman tehokkaasti ja tarvittaessa vahvistettava niiden asiaan liittyvien tutkimusohjelmien soveltamista kulttuurin alalla, joiden tarkoitus on helpottaa digitaaliseen talouteen siirtymistä ja uusien tekniikkojen kehittämistä, 8. KEHOTTAA näin ollen komissiota ja jäsenvaltioita toimivaltansa mukaisesti a) hyödyntämään mahdollisimman tehokkaasti ja tarvittaessa vahvistamaan aiheeseen liittyviä ohjelmia ja tarkastelemaan mahdollisuutta luoda uusia ohjelmia ja keinoja. Tavoitteena on erityisesti: i) tukea kulttuurisisältöjen digitalisointia ja tähän liittyvien järjestelmien yhteentoimivuutta eurooppalaisen kulttuuriperinnön ja eurooppalaisen kulttuurin monimuotoisuuden säilyttämiseksi, suojelemiseksi ja tunnetuksi tekemiseksi; ii) tukea tiedon monikielistä välitystä; iii) edistää informaatiotekniikan alan koulutusta; iv) edistää jäsenvaltioissa olevien tai tulevaisuudessa mahdollisesti luotavien verkkojen käyttöä yhteistyön helpottamiseksi sekä informaation ja hyvien käytäntöjen vaihtamiseksi Euroopan tasolla; b) kehittämään digitaalisten kulttuurisisältöjen hyödyntämistä kulttuuriyhteistyön tukemiseksi ja yhteisen kulttuuriperinnön korostamiseksi käyttäen hyväksi nykyisiä resursseja ja saatuja kokemuksia; c) parantamaan kulttuurialan toimijoiden mahdollisuuksia käyttää sisältöjen digitalisointia tukevia yhteisön välineitä; d) edistämään laatua parantavia aloitteita kulttuurialan verkkosivuilla; e) edistämään sellaisen kulttuuri-informaation verkottamista, jonka tarkoituksena on eurooppalaisten kulttuurisisältöjen saattaminen kaikkien kansalaisten ulottuville uusimpien tekniikoiden avulla, varsinkin tukemalla edelleen komission alullepanemaa eurooppalaisen sähköisen portaalin kehittämistä ja liittämällä tämä portaali jäsenvaltioissa jo oleviin digitaalisiin kulttuurisisältöihin; f) tukemaan kaikkien kansalaisryhmien osallistumista kulttuurielämään ja niiden yhteiskunnallista osallisuutta Internetin tarjoamien interaktiivisten mahdollisuuksien avulla; g) edistämään kansalaisten tutustuttamista ja perehdyttämistä näiden tekniikkojen käyttöön kulttuurielämän ja koulutuksen toimintakeskuksissa sen varmistamiseksi, että kulttuurin monimuotoisuus on kaikkien ulottuvilla.